Title: ประกาศกระทรวงการคลัง  เรื่อง การยกเว้นอากรและการลดอัตราอากรศุลกากรสำหรับประเทศสมาชิกใหม่อาเซียน (สห.๒) (ฉบับที่ ๒)

กหดหกดหกดหกด

ประกาศกระทรวงการคลัง
เรื่อง การยกเว้นอากรและการลดอัตราอากรศุลกากร
สำหรับประเทศสมาชิกใหม่อาเซียน (สห.๒)
(ฉบับที่ ๒)

เพื่อปฏิบัติตามมาตรการกระชับการรวมกลุ่มอาเซียน โดยให้สิทธิพิเศษทางภาษีศุลกากร (ASEAN Integration
System of Preferences : AISP ) แก่ประเทศสมาชิกใหม่อาเซียน  สำหรับสหภาพพม่า อาศัยอำนาจตามความในมาตรา ๑๔ แห่งพระราชกำหนดพิกัดอัตราศุลกากร พ.ศ. ๒๕๓๐ ซึ่งแก้ไขเพิ่มเติมโดยพระราชบัญญัติแก้ไขเพิ่มเติมพระราชกำหนดพิกัดอัตราศุลกากร พ.ศ. ๒๕๓๐  (ฉบับที่ ๑) พ.ศ. ๒๕๓๗ รัฐมนตรีว่าการกระทรวงการคลังโดยความเห็นชอบของคณะรัฐมนตรีออกประกาศไว้ ดังต่อไปนี้

ข้อ ๑ ให้ยกเว้นอากรและลดอัตราอากรสำหรับของในภาค ๒ แห่งพระราชกำหนดพิกัดอัตราศุลกากร พ.ศ. ๒๕๓๐ ซึ่งแก้ไขเพิ่มเติมโดยพระราชกำหนดพิกัดอัตราศุลกากร (ฉบับที่ ๒) พ.ศ. ๒๕๔๑ ที่มีถิ่นกำเนิดจากสหภาพพม่า ลงเหลือเท่ากับอัตราตามราคาตามที่กำหนดไว้ในบัญชีท้ายประกาศนี้

ข้อ ๒ การยกเว้นอากรและลดอัตราอากรตามประกาศนี้ให้เป็นไปตามหลักเกณฑ์และเงื่อนไข ดังต่อไปนี้
(๑) ของที่ได้รับการยกเว้นอากรหรือลดอัตราอากรตามประกาศนี้ต้องมีใบรับรองแหล่งกำเนิดสินค้า (FORM AISP-Thailand)
จากสหภาพพม่าที่ออกตามหลักเกณฑ์ ดังต่อไปนี้
(๑.๑)
สินค้าเกษตรต้องเป็นของที่ผลิตขึ้นโดยใช้วัตถุดิบในประเทศผู้ส่งออกทั้งหมด หรือโดยใช้วัตถุดิบในประเทศผู้ส่งออกประเทศเดียวหรือรวมกับวัตถุดิบจากประเทศไทยมีมูลค่าไม่น้อยกว่าร้อยละ ๖๐
คำว่า สินค้าเกษตร ให้หมายความรวมถึงของในตอนที่ ๐๑ ถึงตอนที่ ๒๔ และรวมถึงของตามประเภทย่อย ๒๙๐๕.๔๓ ประเภทย่อย ๒๙๐๕.๔๔ ประเภท ๓๓.๐๑ ประเภท ๓๕.๐๑ ถึงประเภท ๓๕.๐๕ ประเภทย่อย ๓๘๐๙.๑๐ ประเภทย่อย ๓๘๒๓.๖๐ ประเภท ๔๑.๐๑ ถึงประเภท ๔๑.๐๓ ประเภท ๔๓.๐๑ ประเภท ๕๐.๐๑ ถึงประเภท ๕๐.๐๓ ประเภท ๕๑.๐๑ ถึงประเภท ๕๑.๐๓ ประเภท ๕๒.๐๑ ถึงประเภท ๕๒.๐๓ และประเภท ๕๓.๐๑ ถึงประเภท ๕๓.๐๒
(๑.๒)
ของนอกเหนือจากของตาม (๑.๑)
ต้องเป็นของที่ผลิตขึ้นโดยใช้วัตถุดิบในประเทศผู้ส่งออกทั้งหมด หรือใช้วัตถุดิบในประเทศผู้ส่งออกประเทศเดียวหรือรวมกับวัตถุดิบจากประเทศไทยมีมูลค่าไม่น้อยกว่าร้อยละ ๔๐
(๒) ผู้นำของเข้าต้องแสดงใบรับรองแหล่งกำเนิดสินค้าตาม (๑) เว้นแต่ของที่มีราคา เอฟ.โอ.บี ไม่เกินสองร้อยเหรียญดอลลาร์สหรัฐอเมริกา ให้ผู้นำของเข้าแสดงเอกสารรับรองของผู้ส่งของออกซึ่งรับรองว่าของดังกล่าวมีถิ่นกำเนิดในสหภาพพม่า
(๓) ผู้นำของเข้าต้องสามารถพิสูจน์ได้ว่าของที่นำเข้ามีการใช้สัดส่วนของวัตถุดิบถูกต้องตรงตาม (๑.๑) หรือ (๑.๒)
(๔) ผู้นำของเข้าต้องสำแดงรหัสอ้างอิง AISP ตามบัญชีท้ายประกาศนี้ใว้ในต้นฉบับและสำเนาใบขนสินค้าทุกฉบับ รวมทั้งต้องปฏิบัติตามระเบียบพิธีการที่กรมศุลกากรกำหนด

ข้อ ๓ ประกาศนี้ให้ใช้บังคับตั้งแต่วันที่ ๑ มกราคม พ.ศ. ๒๕๔๖ ถึงวันที่ ๓๑ ธันวาคม พ.ศ. ๒๕๔๖

ประกาศ ณ วันที่ ๒๒ มกราคม พ.ศ. ๒๕๔๖
ร้อยเอก สุชาติ เชาว์วิศิษฐ
รัฐมนตรีช่วยว่าการ ฯ ปฏิบัติราชการแทน
รัฐมนตรีว่าการกระทรวงการคลัง

[ดูข้อมูลจากภาพกฎหมาย]

[รก.๒๕๔๖/พ๑๐ง/๒/๒๗ มกราคม ๒๕๔๖]

พชร 
สุขสุเมฆ
อรดา เชาวน์วโรดม
๒๑/๐๔/๒๕๔๖
จัดทำ